Europarlamentaarikko Merja Kyllönen lähetti ulkoministeri Timo Soinille (ps) kovan viestin puheenvuorossaan vasemmistoliiton puoluekokouksessa Oulussa.

Merja Kyllönen murjaisi vitsin Timo Soinista. ERIIKA AHOPELTO / AL

Europarlamentaarikko Merja Kyllönen puhui lauantaina puoluekokouksessa ja lähetti terveisiä Brysselistä.

- Suomessa kriisitietoisuutta pukkaa ovista ja ikkunoista. Meillähän on kriisi ja vaikeaa, meillä ei ole enää mitään. Vai onkohan noin? Kyllönen kyseenalaistaa.

- Vasemmistossa on kyllä käsissä elämämme tilaisuus, johon on tartuttava kaksin käsin " soinismeja " on viljelty pirteissä tarpeeksi, stubbismin fantastinen on nähty ja keskusta, alias maalaisliitto, on myynyt mummonsakin markkinavoimille.

Kyllönen ihmettelee, uskooko Suomen kansa kokoomuksen, keskustan ja perussuomalaisten " soopaan " .

- Niiltä pois, joilla on jo ennestään vähän. Enemmistö näyttää uskovan. Turvallinen yhteiskunta rakentuu siihen, että eriarvoisuutta kasvatetaan.

Kyllönen kummastelee, miksi vasemmistosta on tehty " kirosana ja kiviä halailevia kommunisteja " . Hän kyseenalaistaa myös politiikassa yleistyneen vastapuolen haukkumisen.

- Ystävämme Soini on varmasti todella kuuman tantraseksin ja kuumakivihoidon tarpeessa horistessaan moisia tarinoita kiviä halailevista kommunisteista. Kyllä täältä kuumaa vasemmistolaista kiveä Soinin kylkeen löytyy. Come to mama! Kyllönen heittää kärjekkäästi provosoiden.

- Miksi myötätunto palkitaan huutamalla suvakkihuoraksi? Vasemmistolla on edelleen aatetta ja arvoja, Kyllönen julistaa.

Huussi kaadettava

Kyllönen esittää puheessaan " paskahuussivertauksen " .

- Brysselissä totesin, että koko huussin rähjä on kaadettava. Minulle kolahti, että hiileen ja öljyyn investoimisen aika on ohitse. Vaaditaan isoja ratkaisuja kestävän yhteiskunnan rakentamiseksi. Brysselistäkin löytyy intoa puhtaisiin ratkaisuihin, Kyllönen sanoo ja ihmettelee, miksi Suomessa surkeillaan.

Hän muistuttaa, että Suomessa on puhdasta vettä ja ruokaa, joita myös tulevaisuuden ihmiset tarvitsevat.

- Suomessa mennään metsään, kun leikataan koulutuksesta. Pyöritään edelleen vanhassa paskahuussissa eikä saada edes ovea auki. Kuka saa kikyn myytyä maailmalle?

Kyllönen toteaa puheessaan, eikö Suomi ole vieläkään Nokian jälkeen ymmärtänyt, että menestystä ei voi jättää yhden kortin varaan.

- Jos tapetaan suomalainen viljelijä, meillä on kriisi. Ihminen on mahdollisuus ja uuden rakentaja.